Eile õhtul helistas B( oli ka Austraalias) ning küsis, kuidas läheb. Kohanemine ja nii edasi. Ütlesin, et muidu tundub kõik hästi olevat, ainult vesi keerati just kinni -- põhjuseks BREMi võlg Tallinna veele. Välitualetid õue peal ning koos J-ga vee tassimine Kristiine keskusest. B ütles, et loodusjõudude ja BREMi vastu ei saa ja sel hetkel jõudis mulle kohale, et tegelikult on see ju üks ja seesama. Põhielemendid -- tuli,  vesi, õhk ja maa -- me oleme täpselt samamoodi nende meelevallas nagu koopainimesed, ainult et need põhielemendid tulevad nüüd läbi vahendajate ja raha eest. Eesti Energia, Tallinna Vesi -- kes haldab õhku ja maad, ei tulnud mulle küll käigupealt pähe. Talllinna Linnavalitsus?  Lisaks ilmus eile majja keskealine mees ülikonnas ja mantlis, kes otsis tehase koordinaatorit või juhatuse liikmeid ning nende puudumisel rääkisin temaga ise. Mees oli hiljuti ostnud pankrotistunud tööstushoone. Küsisin, kas ta  soovib kohvi või teed, millest ta keeldus ning järelikult seda, et vett pole, avastasin alles pärast tema lahkumist. Ja tänu sellele olin tema pakkumist kuulates väga rahulik ja kindlasti mitte rohkem huvitatud pool. Sel hetkel vähemalt.  Loodusjõud.